‘ભાઈઓ તથા બહેનો, જુઓ, જુઓ… શાંતિ… શાંતિ… આમ એકબીજા પર દોષારોપણ કરવાથી કંઈ નહિ વળે. આપણે બીજા પર રોષ ન ઠાલવવો જોઈએ. આ પ્રશ્ન આપણો છે અને આપણે જ એને ઉકેલવો જોઈએ.’ પોતાને શરદી થાય તોયે બીજા ડૉક્ટર પાસે દવા લેવા જતા (તેઓની દવાથી કોઈને સારું થતું નથી એની ખબર હોવાથી) ડૉક્ટરસાહેબે બધાની વચ્ચે ઊભા રહી બોધ આપ્યો. ‘આપણે અંદરોઅંદરની વાતચીતથી અને દલીલોથી વાત આગળ નહિ વધારી શકીએ. આપણે મિકેનિકને જ પૂછીએ કે કેમ ભાઈ, આનો શો ઉપાય છે ?’ પોતાને કોઈ ગ્રહ નડે છે એવું માનતા કોઈ જાતક જ્યોતિષને પૂછે એવો પ્રશ્ન મિકેનિકને પૂછવા સૌ અધીર બન્યા. મિકેનિકને પૂછ્યું, ‘શો ઉપાય છે ?’